Ilne vertel haar rissiepit-karakter is tot die uiterste beproef nadat sy in ’n ontploffing beseer is.
Dit was ’n ongelooflike ervaring om die Kongo-tonele te skiet, vertel Ilne oor die talle uitdagings wat Elana in die Kongo moes hanteer.
“Sy’t gehoor daar is probleme en wou graag gaan help. Toe kom sy agter dis nie so veilig soos sy gedink het dit is nie,” sê sy minute voordat sy weer op die Binnelanders-stel moet gaan om ’n nuwe episode te verfilm.
Die buitetonele was vir die aktrise self ook ’n uitdaging, veral omdat hulle in Mei vanjaar in die briesende koue plaaslik gewerk het aan tonele in die warm Kongo.
“Ek het in daardie vyf weke ontsettend baie geleer, van toneelspeel en van mense. Ek sal dit enige dag weer doen as ek kon. Ek hoop die kykers geniet die storielyn so baie soos wat ons dit geniet het om dit te skiet.
“In Elana se tyd daar het sy agterkom sy is sterker as wat sy self gedink het. Haar lewe het vir haar sin gemaak omdat sy iets kon doen om mense te help.